Je Chietars, dit Lancerot, d’Arlay, fais savoir à touz ces qui verront et orront ces presantes lettres que je, au jour que maistre Renaut de Noseroi, chastelain d’Arlay, me prit ou me fit prendre, estoie et suis hons quittes mon signour monsignour Jeham de Chalon, signor d’Arlay, et que je estoie suens et suis encores, ne non avoie autre signour que luy, et je et toutes mes choses, quelque part qu’eles fussent et soient, senz reclamation de nul autre signour; et ay promis, je, lidiz Lancerot, pour moy et pour les miens et par mon soiremant doné sus saint ewangile, estre à bien et à foi et loialmant dois or en avant à mon chier signour monsignour Jeham de Chalon, signour d’Arlay, come bons et loiaus hons quittes est et doit estre à son signour; et promet, pour moy et pour les miens, à mon devantdit chier signour que je ne aurai signour ne feray autre signour que luy. Et ces choses toutes emsamble et une chascune par soy j’ai promis à mondit chier signour maintenir et garder sanz corrumpre et nonmie venir encontre, par mon soiremant dessus doné. En tesmoignaige de laquel chose, j’ay requis le seel de religiouse dame dame Mahaut de Bourgoigne, abbasse de Chastel-Challon, et le seel Guillaume, diens de Lons, estre posez en ces lettres... Faites en l’am mil CC octante et VII, ou mois de mars.